Celje, april 2019

**Sporočilo za javnost!**

**Zasedenost slovenskih naravnih zdravilišč med velikonočnimi in prvomajskimi prazniki 2019**

Spodaj so zbrani komentarji iz posameznih slovenskih naravnih zdravilišč.

**TERME ČATEŽ**

([www.terme-catez.si](http://www.terme-catez.si))

Po letošnji deževni prvi polovici aprila z navdušenjem pozdravljamo toplejše sončne žarke, piknike in športne aktivnosti v naravi... Ter seveda čas velikonočnih in prvomajskih počitnic!

Za letošnje aprilske počitnice pričakujemo tradicionalno dobro zasedenost naših namestitvenih kapacitet v Termah Čatež (na kopnem in obali). Kot običajno beležimo povpraševanja praktično do prvega počitniškega dneva. Tako je tudi letos, ko bomo v prvih daljših počitnicah gostili tako domače kot tudi tuje goste, predvsem iz Italije, Avstrije, Hrvaške, Srbije ter drugih bližnjih držav. Ob lepem vremenu pričakujemo tudi povečan obisk gostov s »potujočimi hišicami«, predvsem iz sosednje Italije. Prav tako bodo v 'N**aj kampu' v sklopu Terme Village -**  Terme Čatež nizozemski gosti pričeli pomladno – poletno dopustniško sezono v mobilnih hišicah.

**Počitnice polne doživetij**

S prihodom pomladi se prebujajo tudi čateški gusarji in Indijanci ter v privlačnem Gusarskem zalivu oz. Indijanski vasi 20. aprila na široko odpirajo 'vrata' šotorov in plavajočih hišk.

Animatorji bodo poskrbeli za živahen praznični utrip. Rdeča nit spomladanskega družinskega oddiha bodo velikonočne delavnice, na katerih ne bo manjkalo barvanja smešnih pirhov, iger brez meja z norčavimi klovni, plesnih večerov kot tudi aerobike na 101 temo – bodisi plesno in celo indijansko. Gurmani pa boste na svoj račun prišli v čateških restavracijah, kjer se bodo mize šibile pod izvrstnimi velikonočnimi jedmi.

**Spomladansko kopanje na poletni Termalni rivieri & novost**

Ljubitelji termalnih užitkov in vodne zabave že nestrpno pričakujejo konec aprila, ko bomo v Termah Čatež na stežaj odprli vrata poletne Termalne riviere - največjega razkošja bazenov daleč naokoli. V kolikor bo vreme naklonjeno, bodo prvi kopalci del zunanjih bazenov preizkusili že 20. aprila.

Vsi ljubitelji rekreacije si bodo lahko od spomladanskih praznikov dalje najeli električno kolo za potepov po Čatežu ali bližnji okolici.

**Mokrice v znamenju golfa in porok**

Na Mokricah - poleg gostov, ki bodo uživali v grajskem razkošju - pričakujemo tudi dnevne golfiste, saj je sezona golfa na grajskem igrišču že v polnem teku. Prav tako je veliko povpraševanja po grajskih poročnih obredih in slavjih.

**TERME DOBRNA**

([www.terme-dobrna.si](http://www.terme-dobrna.si))

V času Velikonočnih praznikov smo v Termah Dobrna, v vseh prenočitvenih kapacitetah, torej v Hotelu Vita, Hotelu Park in Vili Higiea, preko 90-odstotno zasedeni. Med gosti, ki bodo pri nas počitnikovali, prevladujejo slovenski, sledijo italijanski in nemški gostje. Te dni beležimo povečano povpraševanje tudi po prvomajskih počitnicah, zato letos pričakujemo približno enako zasedenost kot v preteklem letu.

**THERMANA**

([www.thermana.si](http://www.terme-krka.si))

V času Velike noči in prvomajskih počitnic pričakujemo največ slovenskih, italijanskih, avstrijskih in srbskih gostov. Pričakujemo polno zasedenost za čas praznikov in počitnic. Do prvomajskih počitnic je še nekaj časa, zato beležimo še vedno povpraševanja in rezervacije.   
Gostje se tudi letos odločajo za počitnice zadnji hip.   
  
Kot tradicionalno, za Veliko noč gostimo največ italijanskih gostov, za prvomajske počitnice pa največ slovenskih gostov, sledijo italijanski, srbski in avstrijski gostje.   
  
Dopustovale bodo predvsem družine, za katere smo pripravili pester animacijski program, ki vključuje gledališke predstave ter vsakodnevno animacijo tako na bazenu kot v večernem času v hotelu. Njihova tematika bo seveda prilagojena najmlajšim, ki bodo ustvarjali, plesali, se zabavali in seveda iskali tudi velikonočnega zajca. Sicer pa okolica Thermane v pomladnem času ponuja obilico rekreativnih in za družine primernih pohodnih poti, na voljo je tudi raziskovanje okolice s kolesi, destinacija pa med drugim ponuja tudi spoznavanje Šolarjevih čebelic, obisk Polhove jame in iskanje rudarskega škratka Perkmandeljca. V hotelu Thermana Park je na voljo tudi posebno doživetje srednjega veka in spoznavanje zgodovine grofov Celjskih v posebnem interaktivnem virtualnem doživetju, ki je avtorsko delo ekipe Zgodbarjev iz Thermane Laško in doživetje, ki ga morajo izkusiti vsi ljubitelji srednjega veka ali sodobnih tehnologij.

**SAVA TURIZEM**

([www.sava-hotels-resorts.si](http://www.thermana.si))

V termalnih središčih Sava Hotels & Resorts v Pomurju in na Štajerskem (Terme 3000 – Moravske Toplice, Terme Ptuj, Zdravilišče Radenci in Terme Lendava) v času velikonočnih in prvomajskih praznikov tradicionalno beležimo dobro zasedenost. Trenutno stanje rezervacij je primerljivo z lanskim, glede na to, da se gostje za oddih in počitnice večinoma odločajo v zadnjem trenutku, pa pričakujemo rezervacije do tik pred prazničnim obdobjem.

V naših termalnih središčih v spomladanskem času gostimo največ gostov, ki iščejo aktivno sprostitev v bazenih in ob njih, saj okolica term ponuja številne možnosti aktivnega oddiha (kolesarjenje, tek, pohodi, sprehodi). Čedalje več je tudi gostov, ki želijo narediti nekaj zase in temu primerno v večji meri koristijo široko ponudbo na področju sprostitve in regeneracije v naših medico-wellness centrih ter druge spremljevalne programe, s katerimi spodbujamo zdrav življenjski slog.

Tradicionalno na zgoraj omenjenih destinacijah prevladujejo domači gostje in gostje iz germanskih trgov, držav Vzhodne Evrope, Italije in Hrvaške. Razmerje med domačimi in tujimi gosti je 40% domačih in 60% tujih gostov.

**Dogajanje v času prvomajskih praznikov**

Prvomajske počitnice so višek pomladi v termah in odpirajo vrata poletju. So kot nalašč za to, da se poženete v akcijo. Če se jih odločite preživeti v termah, se bodo vaša doživetja vrstila kot po tekočem traku. Pri nas lahko čofotate, lenarite ali se spuščate po toboganih v notranjih termalnih bazenih, se podate v wellness ali pogrejete v savnah. Ponekod se lahko že kopate v zunanjih bazenih termalnega parka. Uživali boste v okusni in pregovorno dobri kulinariki, ki bo razvajala vaše brbončice in napolnila želodček po dnevu polnem dogajanja. Če sije sonce, se lahko podate na raziskovanje zanimivih krajev v okolici. Otroci uživajo v družbi animatorjev in maskot in se skoraj gotovo naučijo nekaj novega pri tem pa se neizmerno zabavajo. Terme so zakon za prvomajske počitnice!

Če bo lepo vreme, se vam v **Termah 3000 - Moravske Toplice** obeta kopanje v zunanjih bazenih z divjimi tobogani. Pri manj prijaznih temperaturah boste uživali v prenovljenem notranjem termalnem parku: otroci na toboganih, odrasli pa v džakuzijih, novih savnah ter v Ajdovi počivalnici, ki ponuja edinstven počitek na vzglavnikih z ajdovimi luščinami. Najmlajše čakajo prave štrkastične počitnice s Štrkom Vikijem, kjer bodo imeli kreativnice na temo pomladi, ustvarjali iz cvetja, delali okraske za mlaj, hiške za žuželke in se igrali družabne igre. Telo lahko razgibate na športnih igriščih v termah, na golfu, s tekom po prekmurskih poljskih poteh ali na kolesu.

**V Termah Ptuj** naj kopanju v termalnih bazenih sledi sprehod ob Dravi do najstarejšega slovenskega mesta. Raziskovanje njegovih ulic naj se zaključi z vzponom na Ptujski grad, ki vas bo navdušil s čudovitim razgledom na strehe ptujskih hiš in Ptujsko morje. Vodne igre v termalnem parku in ustvarjalne delavnice v Grand Hotelu Primus bodo popestrile dneve najmlajšim, odrasli pa si rezervirajte urico ali dve v najboljšem wellnessu daleč naokoli in se prepustite užitkom, kot so jih nekoč poznali stari Rimljani.

V **Zdravilišču Radenci** bodo otroci v družbi veveričke Muki odkrivali dogajanje v mačjem mestu. Odrasli se prepustite blagodejni Hennovi pitni kuri, poživljajoči mineralni kopeli ter si s fango oblogami učvrstite telo. Plavalne kilometre naberite v plavalnem bazenu, mišice pa sprostite v toplih masažnih bazenih. Poti ob Muri vso družino vabijo na sprehod ali kolesarski izlet.

**V Termah Banovci** se vam na dlani ponuja skrivnostna Prlekija. Dežela na desnem bregu Mure je raj za sprehajalce in kolesarje, ljubitelje kulinaričnih dobrot in odličnih vin – vse to daleč stran od ponorelega sveta. V termah lahko izbirate med bivanjem v hotelu ali hotelskim naselju z večjimi sobami, ki družinam nudijo vse potrebno udobje. Otroško animacijo bodo zaznamovale raznorazne viteške dogodivščine, starše pa bodo navdušili edinstveni programi savnanja s prleškim pridihom.

**V Termah Lendava** se po kopanju v toplih termalnih bazenih pocrkljajte z bogračem, pereci ali zgrabljeno gibanico. Otroci bodo vesele urice preživeli v družbi viteza Mihe, ki zanje pripravlja razigrane delavnice, olimpijado ter igre in telovadbo v vodi. Ko se boste v parku energijskih točk ob hotelu napolnili z energijo, se podajte še na stolp Vinarium, od koder seže razgled v Slovenijo, Hrvaško, Avstrijo in Madžarsko.

**TERME OLIMIA**

([www.terme-olimia.com](http://www.terme-olimia.com))

Dnevi, ki prihajajo, bodo pisani tudi v Termah Olimia. Narava je že tako v popolnem razcvetu, velikonočna in prvomajska animacija pa tudi obljubljata marsikaj zanimivega, vse je pripravljeno za številne goste, ki jih pričakujemo. Nekaj malega je sicer še prostih mest, a tudi ta se lepo polnijo v zadnjem hipu. Poleg domačih gostov bodo velikonočne praznike pri nas preživeli gostje iz Italije, Avstrije ter iz Hrvaške, sledijo nemški gostje.

Dobro nam kaže tudi za prvomajske počitnice.

*Za praznike posebej pester animacijski program*

Med tokratnimi velikonočnimi počitnicami bomo z gosti v Zajčji vasi Lipa barvali pirhe, iskali pisanice in trgovali na tržnici lokalnih izdelkov. Zvečer bomo z otroci plesali v velikonočnem mini discu, nato pa še s starši Bachove cvetne plese. V ustvarjalnih delavnicah bodo iz različnih materialov nastajali velikonočni izdelki, lotili pa se bomo tudi barvanja velikanskega jajca.

Med prvomajskimi prazniki ostajamo zvesti tradiciji: postavimo mlaj, prižgemo kres in se po prvomajski budnici odpravimo na prvomajski pohod. Sicer pa smo za otroke tokrat pripravili »cvetlični animacijski program«, izdelovali bomo okraske za mlaj, cvetlice na sto in en način, podali se bomo v naravo iskat skriti zaklad, plavali bomo z morsko deklico, obiskali Čarobni cirkus, zvečer pa po Mini discu plesali še Bachove cvetne plese in opazovali zvezde. 27. aprila bodo gostje Term Olimia lahko obiskali tradicionalni Festival vina in čokolade, ki bo v tukajšnji Športni dvorani.

V času počitnic posebno pozornost v Termah Olimia dajemo družinam, saj se zavedamo, kako pomembno je skupno družinsko preživljanje prostega časa. Zato 2 otroka v času velikonočnih in prvomajskih praznikov pri nas bivata gratis. Posebno pozornost pa namenjamo tudi staršem, saj jim v času bivanja med prazniki vsak dan zagotovimo 2-urno organizirano varstvo otrok, da si lahko v miru in brez slabe vesti privoščijo zasluženo sprostitev, savnanje v najprestižnejšem Wellnessu Orhidelia ali masažo v enem od wellness centrov. Medtem ko starši uživajo, tudi malčki pridejo na svoj račun, saj smo za njih pripravili zanimive ustvarjalne delavnice, velikonočni mini disko, iskanje pisanic in lov na velikonočnega zajca.

**TERME PORTOROŽ**

([www.lifeclass.net](http://www.thermana.si))

V hotelih LifeClass Portorož v obdobju Velike noči pričakujemo 99-odstotno zasedenost vseh naših namestitvenih kapacitet, za prvomajske praznike pa se zaenkrat najde kakšna prosta soba več kot v obdobju Velike noči.

V obdobju Velike noči in prvomajskih praznikov pričakujemo največ gostov iz Italije. Sledijo jim nemško govoreči gostje. Za prvomajske praznike je struktura gostov po nacionalnosti nekoliko drugačna, saj pričakujemo več rusko govorečih in domačih gostov kot med velikonočnimi prazniki.

Razmerje med domačimi in tujimi gosti v obdobju Velike noči je 1 : 24. Razmerje med domačimi in tujimi gosti v obdobju prvomajskih praznikov je 1 : 8.

Opažamo večji porast zanimanja po družinskih sobah, dodatni ponudbi, delavnicah za otroke in razvedrilnem programu, zato smo pripravili pestro ponudbo prazničnih spremljevalnih aktivnosti in delavnic za najmlajše.

Za Veliko noč bomo gostom naših hotelov, zunanjim gostom ter lokalnim prebivalcem po privlačni ceni ponudili možnost 4-hodnega velikonočnega kosila v naši ekskluzivni restavraciji Salina.

V času Velike noči bomo imeli koncerte z živo glasbo vsak dan, med prvomajskimi prazniki pa bomo organizirali mini kresovanje na prenovljeni plaži Meduza z iluzionistom Sam Sebastianom in koncertom skupine PopOutlet.

Več o dogodkih pri nas na: <https://www.lifeclass.net/si/aktivnosti/dogodki/>

**TERME ZREČE**

([www.terme-zrece.eu](http://www.terme-zrece.eu))

V Termah Zreče bo število nočitev v času velikonočnih praznikov na nivoju preteklega leta. Največ bo slovenskih gostov (55 %). Med tujci bo največ Italijanov, Nemcev, Avstrijcev, Rusov in Hrvatov. Gostje bodo pri nas bivali v povprečju 3 dni oz. 2 noči. Za velikonočne praznike smo, poleg odlične kulinarike, programov sprostitve in razvajanja, pripravili še pester program animacije tako za otroke kot tudi za odrasle. Program bo vključeval tudi tradicionalne elemente, kot so razstava velikonočnih jedi, tradicionalni velikonočni zajtrk, iskanje pisanke , pa tudi kino predstave in ustvarjalne delavnice za otroke, pomladni družinski sprehod na Golek, večeri plesne glasbe in še marsikaj.

Pestre programe pripravljamo tudi v času prvomajskih počitnic. Tudi v tem terminu je trenutna zasedenost namestitvenih zmogljivosti na približno enakem nivoju kot leto poprej. V Termah Zreče bodo največ nočitev ustvarili tujci (70 %) – med njimi največ Nemcev, Avstrijcev, Poljakov, Bosancev in Italijanov. Povprečen čas bivanja bo 4 dni oz. 3 noči. Program vključuje tako imenovane prvomajske aktivnosti, kot sta praznična budnica godbe na pihala in prvomajski pohod, ob tem pa še zabavne otroške ustvarjalnice, karaoke in zabavne igrarije. Skupaj z gosti bomo veliko časa namenili sprehodom in pohodom v okolico, nordijski hoji, vadbi v Medgeneracijskem vadbenem parku, sprostitvi v toplih termalnih vrelcih in wellness centru Idila ter slastnim kulinaričnim doživetjem.

V obeh terminih je, tako v Termah Zreče kot tudi na Rogli, na voljo še nekaj prostih mest. Glede na trenutno povpraševanje pričakujemo še kar nekaj rezervacij v zadnjem hipu.

**\*\*\*\*\***

**Več informacij na:**

**SKUPNOST SLOVENSKIH NARAVNIH ZDRAVILIŠČ, g.i.z.**

**Teharska cesta 40, 3000 Celje**

**tel.: 03 544 21 11, faks: 03 544 28 19**

**e-mail:** [**ssnz@ssnz.si**](mailto:ssnz@ssnz.si)**, internet:** [**www.slovenia-terme.si**](http://www.slovenia-terme.si/)

**Kontaktna oseba: Iztok Altbauer, direktor**